LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 244**

**2021.gada 11.novembrī plkst.10.35**

Videokonferences formātā

Sēdē piedalās:

**komisijas deputāti:**

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Iekšlietu ministre **Marija Golubeva**
* Iekšlietu ministrijas valsts sekretārs **Dimitrijs Trofimovs**
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**
* Iekšlietu ministres biroja vadītāja**Daiga Holma**
* Iekšlietu ministrijas padomniece**Līga Neidere**
* Iekšlietu ministrijas Finanšu politikas un metodoloģijas nodaļas vadītāja **Alda Strode**
* Iekšlietu ministrijas Nodrošinājuma valsts aģentūras direktore **Ramona Innusa**
* Valsts robežsardzes priekšnieks ģenerālis **Guntis Pujāts**
* Valsts robežsardzes priekšnieka vietnieks **Juris Martukāns**
* Aizsardzības ministrijas parlamentārā sekretāre **Baiba Bļodniece**
* Aizsardzības ministrijas valsts sekretārs **Jānis Garisons**
* Aizsardzības ministrijas Krīzes vadības departamenta Visaptverošas valsts aizsardzības ieviešanas koordinācijas nodaļas vecākā referente **Ieva Rubļevska**
* Aizsardzības ministrijas Krīzes vadības departamenta direktora vietnieks, Visaptverošas valsts aizsardzības ieviešanas koordinācijas nodaļas vadītājs **Edgars Svarenieks**
* Aizsardzības ministrijas Daudzpusējās sadarbības nodaļas vecākā referente **Vineta Mileiko**
* Ekonomikas ministrijas valsts sekretāra vietniece būvniecības un mājokļu politikas jautājumos **Ilze Beināre**
* Satiksmes ministrijas valsts sekretāre **Ilonda Stepanova**
* Ārlietu ministrijas parlamentārā sekretāre **Zanda Kalniņa – Lukaševica**
* Zemkopības ministrijas Meža departamenta direktora vietnieks **Normunds Strūve** Departamenta direktora vietnieks
* Nodrošinājuma valsts aģentūras Infrastruktūras attīstības nodaļas vecākais referents **Aivars Gavars**
* Latvijas Valsts mežu pārstāvis
* Latvijas Nekustamo īpašumu pārstāvis

**citas personas:**

**Saeimas Juridiskā biroja vecākā juridiskā padomniece L.Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, B.Veiskate, E.Kalniņa.**

**Sēdi vada:** komisijas priekšsēdētājs J.Rancāns

**Sēdi protokolē:** E.Kalniņa

**Sēdes veids:** atklāta

Darba kārtība:

1. Ārējās sauszemes robežas infrastruktūras izbūves likums (1224/Lp13) 1. lasījums.

**2. Dažādi.**

**J.Rancāns** atklāj sēdi un informē par izskatāmo darba kārtību un uzaicinātajām amatpersonām. Aicina uzaicinātos izteikties par likumprojekta galveno būtību.

1. Ārējās sauszemes robežas infrastruktūras izbūves likums (1224/Lp13) 1. lasījums.

**J.Rancāns** dod vārdu iekšlietu ministrei.

**M.Golubeva** demonstrē prezentāciju par likumprojektā ietverto.

Likuma mērķis, ņemot vērā hibrīdapdraudējumu no Baltkrievijas, kas izpaužas kā migrācijas plūsmas organizēšana uz Latvijas, Lietuvas un Polijas ārējo robežu, ir sakārtot un paātrināt pastāvīgās robežas infrastruktūras izbūvi uz Baltkrievijas robežas un arī pabeigšanu uz Krievijas robežas.

Informē, ka Polija plāno izbūvēt 100km pastāvīgo robežas infrastruktūru, bet Lietuva – 508km pastāvīgo robežas infrastruktūru līdz 2022.gada septembrim.

Šis likums noteiks Iekšlietu ministrijas, citu ministriju, valsts iestāžu un kapitālsabiedrību atbildības sadali robežas izbūves sagatavošanā, projektēšanā, izbūvē un izbūves uzraudzībā.

Saskaņā ar šo likumu atbildība par robežjoslas iezīmēšanu, uzmērīšanu, īpašuma jautājumu sakārtošanu ir Valsts robežsardzei un Nodrošinājuma valsts aģentūrai, atbildība par lietotāja prasību noteikšanu tehniskās specifikācijas izstrādei – Nodrošinājuma valsts aģentūrai, atbildība par atmežošanu – Valsts kapitālsabiedrībai “Latvijas valsts meži” sadarbībā ar Nodrošinājuma valsts aģentūru, un atbildība par būvniecībai nepieciešamo darbu vadīšanu, organizēšanu, uzraudzību un iepirkumu veikšanu – Valsts nekustamiem īpašumiem.

Iekšlietu ministrijas loma ir vadīt uzraudzības komiteju (tajā piedalās – VARAM, AM, ĀM, EM, SM, ZM, VRS, NVA, LVM, LĢIA, VNĪ, LVRTVC), kura operatīvi risina radušos problēmjautājumus robežas izbūves procesā.

Lūdz likumprojektam noteikt steidzamību.

**J.Rancāns** dod vārdu Saeimas Juridiskajam birojam.

**L.Millere** vērš uzmanību uz pastāvošo risku – par 3.panta redakciju. Problēma – robežas infrastruktūras izbūve tiek sākta, pirms ir veikts īpašuma atsavināšanas process. Tas nav taisnīgi un neatbilst Satversmes 105.panta regulējumam. ST 2005.gadā jau ir bijusi lieta attiecībā uz Nacionālās bibliotēkas būvniecību, kur arī sākotnēji bija ietverts tāds regulējums, ka būvniecība var sākties pirms ir veikta atsavināšana. ST to atzina par neatbilstošu risinājumu un par neatbilstošu Satversmes 105.pantam.

JB ieskatā svarīgi būtu saprast, kādēļ IeM ir atteikusies no sākotnējā risinājuma, kas būtu Satversmei atbilstošs (pēc pārrunām ar IeM juristiem per projekta tapšanas stadiju un laiku tika noskaidrots, ka sākotnējā redakcijā bija paredzēts cits risinājums – sākotnēji bija paredzēts noteikt apgrūtinājuma servitūtus, tad tas netraucētu uzsākt projektēšanu un izbūves darbus. Atsavināšana tad varētu notikt paralēli. Servitūtu var noteikt uz likuma pamata un pēc tam veikt visas nepieciešamās darbības.).

Attiecībā par pārējo tekstu, ir vairāki redakcionāla rakstura precizējumi, kas lielas problēmas neradītu, JB to varētu sagatavot.

JB no savas puses piedāvās 3.pantu risināt ar servitūta formu.

Priekšlikumu iesniegšanas termiņš varētu būt 1 stunda.

**D.Trofimovs** skaidro, ka likumprojekta izstrādes laikā tika domāts arī par servitūta institūtu, taču, skaņojot šo jautājumu ar TM, veidojot izpratni par šī projekta nozīmīgumu un iespēju to īstenot bez kavēšanās un paredzētajos termiņos, TM atzina, iebilstot pret servitūtu, to, ka servitūta institūts paredz pabeigtību atsavināšanas procesam, proti, ir jāuzmēra konkrētā platība, uz kuru tiktu attiecināts servitūts.

Projekts ir precizēts atbilstoši TM redzējumam, kādā veidā var notikt šī procedūra atbilstoši Atsavināšanas likumā noteiktajai kārtībai – īpašniekam tiktu nosūtīts atsavināšanas paziņojums par to, ka tiek uzsākta šī procedūra. Šie būtu paralēlie procesi tajos dažos nekustamajos īpašumos, kuros atbilstoši Atsavināšanas likumā noteiktajam tiktu informēts īpašnieks.

Informē, ka visa Krievijas robežas izbūve tika īstenota veidā, kas tika balstīts uz visu īpašnieku piekrišanu (ar viņu parakstiem uz būvprojektiem, kurus tālāk apstiprināja vietējās būvvaldes).

Šis projekts paredz ātrāku, efektīvāku risinājumu. Tiktu veikta atsevišķu privātīpašnieku informēšana atbilstoši tam, ka tiek uzsākta atsavināšanas procedūra Atsavināšanas likumā paredzētajā kārtībā, fiksējot uz paziņojuma brīdi visu informāciju, uz kuru ir norādījusi TM, lai atsavināšanas rezultātā nerastos domstarpības un jautājumi par nekustamā īpašuma vērtību.

Lūdz atbalstīt 3.pantu tādā redakcijā, kādā tas pieņemts MK.

**L.Millere** norāda – samulsumu rada tas, ka robežas izbūve tiek uzsākta pirms īpašuma atsavināšanas – likumā ir definēts, ka izbūvē ietilpst arī atsavināšana, tādējādi veidojas dīvaina konstrukcija, ka atsavināšana tiek uzsākta pirms atsavināšanas.

JB ieskatā servitūts ir pareizāks risinājums un uz 2.lasījumu tiks piedāvāts šis variants.

**D.Trofimovs** komentē, ka atsavināšana pirms atsavināšanas – nekādā gadījumā. Atsavināšanas process tiek uzsākts ar paziņojuma brīdi, fiksējot visu nekustamā īpašuma stāvokli, un tikai pēc tam varētu notikt pārējās darbības (runa ir tikai par dažiem īpašumiem un tikai dažiem metriem. Metri pieaug tikai garumā, un neskar īpašumu dziļumā). Pamatā projekts tiks īstenots uz valstij piekritīgās zemes, ir vienošanās ar pašvaldībām.

**J.Rancāns** dod vārdu deputātiem.

**R.Bergmanis** interesējas: 1) kā šī būvniecība sasauksies ar situāciju uz Krievijas robežas; 2) par operatīvo vadību, par būvniecības veikšanu un uzraudzību (veic viens, uzrauga cits – vai tas netraucēs); 3) kādēļ Latvijas puses izbūves tempi tik ļoti atšķiras no Lietuvas (kādi ir izaicinājumi, kas neļauj Latvijas pusei robežu izbūvēt tikpat ātri).

**J.Rancāns** lūdz IeM iesniegt atbildi R.Bergmanim rakstiski laika trūkuma dēļ.

**D.Trofimovs** e-pastā sniedza sekojošas atbildes: 1) attiecībā uz turpmākiem darbiem uz Krievijas robežas, tad tieši šobrīd Nodrošinājuma valsts aģentūra sadarbībā ar VNĪ (cerams, ka proaktīvi pirms Saeimas atbalsta likumprojektam) saskaņo iepirkuma specifikāciju veikto būvniecības darbu ekspertīzei un auditam par neizbūvēto daļu, lai uz tā pamata VNĪ varētu plānot turpmāko LV/KF robežas izbūves pabeigšanu; 2) attiecībā uz projekta vadību, tad atbilstoši MK apstiprinātajai “chain of command” shēmai, Nodrošinājuma valsts aģentūra operatīvi uzrauga projekta īstenošanu, savukārt VNĪ realizē būvniecības komponenti projektā, kas ietver sevī plašāku jautājumu un risku vadību. Papildus tam likumprojekts paredz vadības komitejas izveidi, ko vadīs iekšlietu ministre. Tādā veidā likumprojekts paredz loģisko projekta vadības intervenci un risku vadību, rezultātā ziņojot par izpildes progresu gan MK, gan arī Saeimai saskaņā ar jau augustā Saeimā pieņemtajam grozījumam Valsts robežas likumā; 3) attiecībā uz jautājumu par to, kāpēc Lietuva plāno izbūves darbus līdz nākošā gada septembrim, bet mūsu projekta finansējums ir ieplānots laika periodam no 2022.-2024.gadam, informē, ka Lietuvas projekts pamatā attiecas tikai uz fiziskās barjeras jeb žoga izbūvi, savukārt LV gadījumā žoga izbūve kopējā projektā ir tikai viens elements, kas ir paredzēts kompleksajā valsts robežas joslas izbūves projektā.

**J.Rancāns** aicina deputātus atbalstīt likumprojektu un tā steidzamību.

**J.Rancāns** aicina balsot par steidzamības noteikšanu šim likumprojektam.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – nav; atturas – nav.*

*Deputāti* ***atbalsta*** *likumprojekta steidzamību.*

**J.Rancāns** aicina atbalstīt likumprojektu 1.lasījumam un balsot.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – nav; atturas – nav.*

*Deputāti* ***atbalsta*** *likumprojekta virzīšanu izskatīšanai Saeimā 1.lasījumā.*

**J.Rancāns** aicina noteikt referentu šim likumprojektam, aicina pieteikties brīvprātīgos.

*Par* ***referentu*** *par likumprojektu piesakās* ***M.Šteins****.*

**J.Rancāns** aicina noteikt **priekšlikumu iesniegšanas termiņu** šim likumprojektam – **1 stundu.**

*Deputātiem nav iebildumu.*

**LĒMUMS:**

**-** konceptuāliatbalstīt likumprojektu **Ārējās sauszemes robežas infrastruktūras izbūves likums (1224/Lp13)** unvirzīt to izskatīšanai Saeimas tuvākajā ārkārtas sēdē pirmajā lasījumā;

- lūgt Saeimas Prezidiju noteikt likumprojektam steidzamību;

- lūgt noteikt priekšlikumu iesniegšanas termiņu – 1 stundu;

- referents – M.Šteins.

**J.Rancāns** pateicas uzaicinātajām personām par dalību komisijas sēdē un slēdz sēdi.

Sēde pabeigta plkst. 11.00.

Komisijas priekšsēdētājs J.Rancāns

Komisijas sekretārs E.Šnore